
Informatīvais ziņojums
“Par infrastruktūras izbūvi uz valsts sauszemes ārējās robežas ar Baltkrievijas Republiku”

Informatīvais ziņojums “Par infrastruktūras izbūvi uz valsts sauszemes ārējās robežas ar Baltkrievijas Republiku” (turpmāk – informatīvais ziņojums) izstrādāts, lai paātrinātu infrastruktūras izbūvi uz valsts sauszemes ārējās robežas gar Latvijas Republikas – Baltkrievijas Republikas valsts robežu un precizētu Ministru kabineta 2021. gada 10. augustā pieņemtos lēmumus (prot. Nr. 55 2.§) par turpmāko rīcību, tai skaitā pastāvīgā žoga izbūvei.

1. Pagaidu dzeloņstiepļu žoga izbūve

Pamatojoties uz Ministru kabineta 2021. gada 10. augusta rīkojumu Nr. 518 “Par ārkārtējās situācijas izsludināšanu” un Ministru kabineta 2021. gada 10. augusta protokollēmumu “Informatīvais ziņojums “Par aktuālo situāciju saistībā ar nelegālās imigrācijas draudiem uz Latvijas Republikas – Baltkrievijas Republikas valsts robežas un infrastruktūras izbūvi uz valsts sauszemes robežas gar Latvijas Republikas – Baltkrievijas Republikas un Latvijas Republikas – Krievijas Federācijas valsts robežu”” (prot. Nr. 55 2.§), kā arī Ministru kabineta 2021. gada 21. septembra protokollēmumu “Informatīvais ziņojums “Par dzeloņstiepļu žoga ierīkošanu uz Latvijas Republikas valsts ārējās robežas ar Baltkrievijas Republiku”” (prot. Nr. 62 1.§ 6. punkts), Nodrošinājuma valsts aģentūra ir noslēgusi līgumus par pagaidu žoga izbūvei nepieciešamo dzeloņstiepļu piegādi un žoga izbūvi. Kopējā līguma summa par dzeloņstiepļu piegādi ir 1 294 703,39 euro (ar PVN).
	Kopumā ir noslēgti līgumi par 111 km dzeloņstiepļu piegādi.
06.10.2021 uzsākta pagaidu dzeloņstiepļu žoga izbūve gar Latvijas Republikas un Baltkrievijas Republikas valsts ārējo robežu 37 km garā posmā.
Pagaidu dzeloņstiepļu žoga izbūve pilnībā varētu tikt pabeigta līdz šā gada 17. novembrim.



Pagaidu dzeloņstiepļu žoga izbūvi bija plānots veikt ātrāk, taču komersants, ar kuru bija noslēgts līgums par dzeloņstiepļu piegādi, nespēja nodrošināt līguma saistību izpildi, kā rezultātā līgums tika lauzts un bija nepieciešams veikt procedūru jauna komersanta piesaistei.
Atbilstoši Ministru kabineta 2021. gada 10. augusta protokollēmumā (prot. Nr. 55 2.§ 9.punkts) noteiktajam nepieciešamais finansējums dzeloņstiepļu iegādei tiks pieprasīts papildu no valsts budžeta programmas 02.00.00 “Līdzekļi neparedzētiem gadījumiem”.

Izdevumu segšanai, kas saistīti ar dzeloņstiepļu žoga ierīkošanu uz Latvijas Republikas valsts ārējās robežas ar Baltkrievijas Republiku, Iekšlietu ministrijai (Nodrošinājuma valsts aģentūrai) ir piešķirts finansējums 2 462 827 euro apmērā (neieskaitot dzeloņstiepļu iegādes un būvuzraudzības izdevumus). Atbilstoši Ministru kabineta 2021. gada 21. septembra protokollēmumam (prot. Nr. 62 1.§ 5. punkts) un Ministru kabineta 2021. gada 23. septembra rīkojumam Nr. 675 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem”” no valsts budžeta programmas 02.00.00 “Līdzekļi neparedzētiem gadījumiem” piešķirts Iekšlietu ministrijai (Nodrošinājuma valsts aģentūrai) finansējums 1 105 451 euro apmērā, lai nodrošinātu dzeloņstiepļu žoga ierīkošanu uz Latvijas Republikas valsts ārējās robežas ar Baltkrievijas Republiku. Saskaņā ar Ministru kabineta 2021. gada 21. septembra protokollēmumu (prot. Nr. 62 1.§ 2, 3. un 4. punkts) Iekšlietu ministrijai atbalstītas apropriācijas izmaiņas 2021. gadam no Iekšlietu ministrijas budžeta programmas 10.00.00 “Valsts robežsardzes darbība” 2018. - 2020. gada prioritārā pasākuma “Latvijas Republikas valsts robežas uzturēšana” (preces un pakalpojumi) uz Iekšlietu ministrijas budžeta apakšprogrammu 40.02.00 “Nekustamais īpašums un centralizētais iepirkums” 391 767 euro apmērā (pamatkapitāla veidošana), lai segtu izdevumus, kas saistīti ar dzeloņstiepļu žoga ierīkošanu uz Latvijas Republikas valsts ārējās robežas ar Baltkrievijas Republiku, kā arī atbalstīts priekšlikums 2021. gadā no budžeta resora “74. Gadskārtējā valsts budžeta izpildes procesā pārdalāmais finansējums” 01.00.00 programmas “Apropriācijas rezerve” uz Iekšlietu ministrijas budžeta programmu 10.00.00 “Valsts robežsardzes darbība” ilgtermiņa saistību pasākumam “Valsts robežas joslas infrastruktūras izbūve gar Latvijas Republikas un Krievijas Federācijas robežu” piešķirto finansējumu 965 609 euro apmērā šīs budžeta programmas ietvaros novirzīt pasākumam “Dzeloņstiepļu žoga ierīkošana uz Latvijas Republikas valsts ārējās robežas ar Baltkrievijas Republiku”. Pagaidu dzeloņstiepļu žoga izbūvi plānots pabeigt līdz šī gada 17. novembrim.[footnoteRef:1] [1:  Izbūves termiņu iespējams ievērot pie nosacījuma, ja dzeloņstiepļu piegādes līguma ar SIA “DN sistēmas” ietvaros komersants nodrošinās ātrāku par 60 dienām dzeloņstiepļu piegādi.] 

2. Pastāvīgās infrastruktūras izbūve valsts ārējās robežas iekārtošanai

2017. gada 2. jūnijā Valsts robežsardze noslēdza pakalpojuma līgumu Nr.172 par valsts robežas joslas gar Latvijas Republikas-Baltkrievijas Republikas valsts robežu ierīkošanas tehniskā projekta izstrādi un autoruzraudzību. 
Saskaņā ar 2018. gadā izstrādāto un akceptēto būvprojektu “Valsts robežas joslas gar Latvijas Republikas un Baltkrievijas Republikas robežu ierīkošana” (turpmāk – būvprojekts) ir uzbūvēti četri tilti, kurus nepieciešams nodot ekspluatācijā. 
Pamatojoties uz Iekšlietu ministrijas Latvijas Republikas valsts ārējās robežas infrastruktūras izbūves uzraudzības komitejas sēdes 2020. gada 5. jūlija protokola Nr. 5 (10.10/18) 7. punktā doto uzdevumu, tika izvērtēta būvprojekta tehnisko risinājumu atbilstība Valsts robežsardzes prasībām, atbilstība robežapsardzības normatīvajiem aktiem un Eiropas Savienības rekomendācijām un tika konstatēts, ka būvprojektā nepieciešams veikt apjomīgas izmaiņas, t.sk. daudzās vietās nebija paredzētas laipas vai caurtekas, nebija paredzēta žoga sieta apakšas stiprināšana un meliorācijas darbu apjoms kopš 2017. gada ir būtiski mainījies. Pasūtītājam (Valsts robežsardzes) nepieciešamās izmaiņas projektētājs atteicies izpildīt, kā rezultātā 2021. gada 20. septembrī līgums ar projektētāju lauzts. Ņemot vērā kopējo nepieciešamo izmaiņu apjomu projektā, esošā tehniskā būvprojekta precizēšana un saskaņošana būvvaldēs nozīmētu 6 mēnešu projektēšanas darbu, neskaitot iepirkuma procedūru īstenošanu projektēšanas darbu iegādei. Sekojoši faktiskos būvniecības darbus būtu iespējams uzsākt ne ātrāk kā 2022. gada 2. pusē.  Vienlaikus Iekšlietu ministrija norāda, ka daļai izsniegto būvatļauju uz šo brīdi ir beidzies būvdarbu veikšanai noteiktais termiņš. Būvdarbu veikšanai kopumā izsniegtas astoņas būvatļaujas: 

2021. gada 30. jūlijā ar Valsts robežsardzes pieņemšanas-nodošanas aktu Latvijas Republikas - Baltkrievijas Republikas valsts robežas infrastruktūras tehniskā būvprojekta dokumentācija nodota Nodrošinājuma valsts aģentūrai. Līdz 2021. gada 16. septembrim veikta dokumentācijas izpēte no nekustamo īpašumu atsavināšanas viedokļa vietās, kur tehniskā būvprojekta risinājumi iziet ārpus Latvijas Republikas valsts robežas likumā noteiktajiem 12 m valsts robežas joslas. Nodrošinājuma valsts aģentūra 2021. gada 15. un 16. septembrī sadarbībā ar Valsts robežsardzi veica robežas apsekošanu dabā, identificējot dabā notikušās izmaiņas kopš tehniskā būvprojekta izstrādes 2018. gadā, t.sk. upju krasta līniju izmaiņas, teritoriju pārpurvošanos un ar tiem saistīto papildus meliorācijas grāvju izveidošanas nepieciešamību.
Nodrošinājuma valsts aģentūrai, pamatojoties uz Ministru kabineta 2021. gada 10. augusta protokollēmuma “Informatīvais ziņojums “Par aktuālo situāciju saistībā ar nelegālās imigrācijas draudiem uz Latvijas Republikas - Baltkrievijas Republikas robežas un infrastruktūras izbūvi uz valsts sauszemes robežas gar Latvijas Republikas – Baltkrievijas Republikas un Latvijas Republikas – Krievijas Federācijas valsts robežu”” (prot. Nr.55 2.§ ) 2., 3. un 4. punktu, tika dots uzdevums nodrošināt nepieciešamās infrastruktūras izbūves darbus.
Lai paātrinātu infrastruktūras izbūvi uz valsts ārējās robežas, Latvijas Republikas Saeima 2021. gada 19. augustā pieņēma grozījumus vairākos normatīvajos aktos, t.sk. Būvniecības likumā, Latvijas Republikas valsts robežas likumā, Meža likumā, kā arī Publiskas personas mantas atsavināšanas likumā panākts normatīvā regulējuma uzlabojums, kas dod iespēju piemērot atšķirīgu pieeju robežas infrastruktūras izbūvē, nodrošinot ciešāku pārnozaru sadarbību.
2021. gada 20. septembrī Valsts robežsardze lauzusi 2017. gada 2. jūnija līgumu ar AS “Ceļuprojekts” projektētāju par valsts robežas joslas gar Latvijas Republikas un Baltkrievijas Republikas robežu ierīkošanas tehniskā projekta izstrādi un autoruzraudzību, komersantam atsakoties no autortiesībām uz izstrādāto tehnisko būvprojektu.

Ņemot vērā iepriekš minēto, kā arī Ministru kabineta 2021. gada 10. augusta rīkojumu Nr. 518 “Par ārkārtējās situācijas izsludināšanu” un ar to saistīto nepieciešamību paātrināt patstāvīgā žoga izbūvi uz Latvijas Republikas – Baltkrievijas Republikas valsts robežas, Nodrošinājuma valsts aģentūra iepazīstināja Būvniecības valsts kontroles biroja pārstāvjus ar būvprojekta dokumentāciju. Meliorācijas darbu īstenošanai nepieciešama II grupas inženierbūvju ierīkošana, un tā veicama obligāti pirms pastāvīgā žoga izbūves. Šis pasākums var būtiski palielināt prognozētās infrastruktūras izveides izmaksas.
Konsultāciju ar Ekonomikas ministrijas Būvniecības departamentu un Būvniecības valsts kontroles biroju ietvaros tika secināts, ka izstrādātajam tehniskajam būvprojektam trūkst būtiskas meliorācijas projekta daļas, kas liek apšaubīt tehniskā būvniecības projekta izmaiņu veikšanas un būvniecības darbu iepirkumu iespējamību uz esošā būvprojekta pamata. Tiek pieļauts, ka, izmantojot izstrādāto tehnisko būvprojektu kā bāzi un pasūtot jaunu kompleksu pasūtījumu “Projektē un būvē”, to sadalot ļoti daudzās daļās, atsevišķās daļās un katru daļu kārtās, būvniecību būtu iespējams uzsākt ātrāk, ja izdalītajās daļās konstatētu pilnīgu atbilstību visām prasībām un izmaiņu veikšana nebūtu nepieciešama. Tomēr “Projektē un būvē” iepirkuma tehniskās specifikācijas izstrādei nepieciešamo laiku šobrīd Iekšlietu ministrija bez pieredzējušu profesionāļu piesaistes noteikt nevar.

2021. gada 4. oktobrī notika starpnozaru sanāksme, kurā, piedaloties valsts akciju sabiedrības “Valsts nekustamie īpašumi”, Būvniecības valsts kontroles biroja, Iekšlietu ministrijas un Nodrošinājuma valsts aģentūras pārstāvjiem, tika meklēts ātrākais un efektīvākais veids valsts ārējās robežas infrastruktūras izbūvei. 
Projekta “Latvijas Republikas un Krievijas Federācijas valsts robežas joslas infrastruktūras izveide un labiekārtošana” ietvaros ir izbūvēta valsts robežas josla 230 km garumā, tai skaitā ir uzbūvēts žogs 95,2 km garumā, un vēl ir jāpabeidz uzsāktie izbūves darbi 53,6 km garumā. Darbi nav pabeigti, jo ir lauzti līgumi ar autoruzraugu un būvuzraugu saistībā ar nepienācīgu līgumsaistību izpildi.
Nodrošinājuma valsts aģentūras līdzšinējās darbības prioritāri vērstas uz Valsts kontroles revīzijā norādīto trūkumu novēršanu saistībā ar nekustamo īpašumu īpašumtiesību sakārtošanu uz Latvijas Republikas un Baltkrievijas Republikas, kā arī Latvijas Republikas un Krievijas Federācijas ārējās robežas, tajā skaitā zemes vienību uzmērīšanu un atsavināšanu. Nodrošinājuma valsts aģentūrai šo darbību īstenošanas nodrošināšanai nepieciešami papildu personāla  un finanšu resursi – ar Ministru kabineta 2021. gada 10. augusta lēmumu (prot. Nr. 55 2.§ 7. punkts) no Valsts policijas pārdalītas divas amata vietas, kas  tiks izmantotas zemju īpašumtiesību sakārtošanai. 

Ņemot vērā būtisku valsts drošības apdraudējuma risku saistībā ar nelegālās migrācijas pieaugumu uz Latvijas Republikas un Baltkrievijas Republikas valstu robežas, atbilstošas infrastruktūras izbūve ir svarīgs priekšnosacījums valsts drošības garantēšanai. Ievērojot minēto, lai paātrinātu infrastruktūras izbūvi, attiecībā uz būvniecību būtu piemērojams Publisko iepirkumu likuma 8. panta septītās daļas 3. punkta regulējums, kas ļauj pasūtītājam piemērot sarunu procedūru.
Tas dotu iespēju pasūtītājam pašam izraudzīties potenciālos pakalpojuma sniedzējus infrastruktūras ierīkošanai nepieciešamo darbu izpildei.
Attiecībā uz infrastruktūras izbūvi varētu attiecināt arī Aizsardzības un drošības jomas iepirkumu likuma regulējumu, tomēr, konsultējoties ar Aizsardzības ministriju, tika secināts, ka tas neveicinās projekta ātrāku īstenošanu, tāpēc šajā gadījumā Aizsardzības ministrija rosināja Iekšlietu ministriju piemērot Publisko iepirkumu likuma 8. panta septītās daļas 3. punkta regulējumu.

Izvērtējot Lietuvas Republikas pieredzi, konstatēts, ka Lietuvā žoga būvniecība noteikta ar atsevišķu likumu, kas ļauj nepiemērot vispārējo kārtību, un žoga būvniecību uzticēts veikt Lietuvas valsts uzņēmumam. Projekta īstenošanai ir izveidota Starpnozaru projekta uzraudzības komisija, ko vada Lietuvas Republikas premjerministrs, un tās sastāvā ietilpst visu nozaru ministri, kas iesaistīti projekta īstenošanā (iekšlietu ministrs, vides ministrs, enerģētikas ministrs). Projekta uzraudzības komisijas sekretariāta funkcijas pilda valdības birojs. Arī Lietuvas Revīzijas komiteja, Budžeta komiteja, Nacionālās drošības un aizsardzības komiteja piedalās projekta uzraudzības komisijas darbā.
Lai īstenotu tādu modeli, iespējams risinājums ir valsts ārējās robežas aizsardzībai nepieciešamās infrastruktūras izbūvi uzticēt veikt kādai no valsts kapitālsabiedrībām, visticamāk, valsts akciju sabiedrībai “Valsts nekustamie īpašumi”, kam ir nepieciešamās zināšanas un pieredze šāda mēroga valsts nozīmes projektu īstenošanā.
Nepiesaistot pieredzējušus profesionāļus valsts nozīmes projektu realizācijā, it īpaši situācijā, kad risinājumu nepieciešams rast iespējami īsākā laika posmā, var tikt apdraudēta projekta savlaicīga un kvalitatīva realizācija. Valsts kapitālsabiedrības “Valsts nekustamie īpašumi” kopējais atlīdzības līmenis ļauj nodrošināt kvalificētāka speciālistu piesaisti ar būtiski lielāku pieredzi, kas nepieciešama liela mēroga projektu ātrā un kvalitatīvā īstenošanā tajā daļā, kas saistīta ar projektēšanas un būvniecības darbiem. Tajā daļā, kas skar valsts robežas apsardzības funkciju nodrošināšanai nepieciešamo zemju īpašumtiesību, atsavināšanas, identificēšanas, uzmērīšanas, robežzīmju un vizūru atjaunošanu, kā arī koku izciršanas jautājumu risināšana saglabājas Iekšlietu ministrijas (Nodrošinājuma valsts aģentūras) kompetencē.

Atbilstoši Ministru kabineta 2021. gada 10. augusta protokollēmumam (prot. Nr. 55 2.§ 5. punkts) likumprojekta “Par vidēja termiņa budžeta ietvaru 2022., 2023. un 2024. gadam” sagatavošanas procesā budžeta resorā “74. Gadskārtējā valsts budžeta izpildes procesā pārdalāmais finansējums” izveidota jauna programma 14.00.00 “Valsts robežas infrastruktūras izveide”, kurā paredzēts finansējums valsts robežas infrastruktūras izbūves nodrošināšanai gar Latvijas Republikas un Baltkrievijas Republikas un Latvijas Republikas un Krievijas Federācijas valsts ārējo robežu 2022. gadam 14 450 325 euro apmērā, 2023. gadam 19 306 626 euro apmērā un 2024. gadam 6 513 665 euro apmērā.
Saskaņā ar Ministru kabineta 2021. gada 10. augusta protokollēmumu (prot. Nr. 55 2.§ 7. punkts), lai nodrošinātu Iekšlietu ministrijas (Nodrošinājuma valsts aģentūras) personāla resursu kapacitāti valsts robežas infrastruktūras izbūves laikā, tika atbalstīta ārpakalpojuma izmantošana un papildu divu amata vietu (1,5 slodzes) ieviešana Nodrošinājuma valsts aģentūrā projektu īstenošanas uzraudzībai, nepalielinot kopējo Iekšlietu ministrijas resora amata vietu skaitu, kā arī finansējums Nodrošinājuma valsts aģentūrai projekta vadības/ uzraudzības nodrošināšanai un apropriācijas pārdale 2021. gadam no Iekšlietu ministrijas budžeta programmas 10.00.00 "Valsts robežsardzes darbība" 2018.-2020.gada prioritārā pasākuma “Latvijas Republikas valsts robežas uzturēšana” (preces un pakalpojumi) uz Iekšlietu ministrijas budžeta apakšprogrammmu 40.01.00 “Administrēšana” 60 527 euro apmērā (atlīdzība), par ko Ministru kabinets 2021. gada 6. oktobrī izdevis rīkojumu Nr. 694 “Par apropriācijas pārdali valsts robežas infrastruktūras izbūves nodrošināšanai”. 
Noteikts (Ministru kabineta 2021. gada 10. augusta prot. Nr. 55 2.§ 7. 2.2. apakšpunkts), ka projekta vadības/ uzraudzības nodrošināšanai nepieciešamais finansējums 2022.-2024. gadam 363 161 euro apmērā katru gadu paredzēts budžeta resora “74. Gadskārtējā valsts budžeta izpildes procesā pārdalāmais finansējums” programmā 14.00.00 “Valsts robežas infrastruktūras izveide”.
Nodrošinājuma valsts aģentūrai nepieciešams finansējums zemju īpašumtiesību, atsavināšanas, identificēšanas, uzmērīšanas, robežzīmju un vizūru atjaunošanu, kā arī koku izciršanas jautājumu risināšanai. Ņemot vērā Nodrošinājuma valsts aģentūrai saglabājamo darbības kompetenci valsts ārējās robežas zemju īpašumu tiesību sakārtošanas jautājumos, 2 amatu vietu nodrošināšanai nepieciešams finansējums, kas tiks pieprasīts no budžeta resora “74. Gadskārtējā valsts budžeta izpildes procesā pārdalāmais finansējums” programmas 14.00.00 “Valsts robežas infrastruktūras izveide”, atbilstoši Ministru kabineta 2021. gada 10. augusta prot. Nr. 55 2.§ 8. punktā noteiktajam, sagatavojot Ministru kabineta lēmumu.
Valsts budžetā piešķirtais finansējums ir izmantojams valsts akciju sabiedrības “Valsts nekustamie īpašumi” valsts ārējās robežas apsardzībai nepieciešamās infrastruktūras izbūves nodrošināšanai. 
Likumprojektā “Par valsts budžetu 2022. gadam” tiks iekļauta norma, ka budžeta resora “74. Gadskārtējā valsts budžeta izpildes procesā pārdalāmais finansējums” programmā 14.00.00 “Valsts robežas infrastruktūras izveide” noteikto apropriāciju 14 450 325  euro apmērā finanšu ministrs pārdala atbilstoši Ministru kabinetā pieņemtajam lēmumam, ja Saeimas Budžeta un finanšu (nodokļu) komisija piecu darba dienu laikā no attiecīgās informācijas saņemšanas dienas ir to izskatījusi un nav iebildusi pret apropriācijas pārdali.

3. Īpašumtiesību piederība kā viens no būvniecības īstenošanas priekšnosacījumiem
Valstij piekritīgās 47 zemes vienības (iekļautas no Augšdaugavas novada domes pārņemtās zemes vienības un zemes vienības, par kurām izdots MK rīkojums) un līdz šim jau atsavinātās zemes vienības veido vismaz 99% no valsts robežas kopējās platības. Tās zemes vienības, kuru atsavināšanas nepieciešamību noskaidrot būs iespējams tikai pēc valstij piekritīgo zemes vienību uzmērīšanas, robežas labiekārtojuma būvdarbus būtiski neietekmēs, jo pārsvarā aizņems valsts robežas joslas 11-to un 12-to metru (atrodas 10 – 11 metri no valsts robežas).


Lai valsts robežas joslā esošām zemes vienībām nostiprinātu īpašuma tiesības uz valsts vārda Iekšlietu ministrijas personā Nodrošinājuma valsts aģentūra ir uzsākusi un turpmāk veiks šādas darbības:
1. Līdz 2021. gada 17. decembrim saņems no SIA “Metrum” zemes kadastrālās uzmērīšanas lietas materiālus par 21 valstij piekritīgo zemes vienību un līdz 2022. gada 1. februārim īpašuma tiesības nostiprinās zemesgrāmatā.
2. Līdz 2021. gada 31. decembrim (procedūra tiek uzsākta uzreiz pēc informācijas saņemšanas no komersanta, un 31. decembris ir pēdējo zemes vienību apzināšanas termiņš) izanalizēs un apzinās papildus atsavināmo zemes vienību skaitu un apjomu, valsts robežas posmos, kurus skar uzmērītās valstij piekritīgās zemes vienības.
3. Līdz 2022. gada 18. februārim nosūtīs paziņojumus atsavināmo zemes vienību īpašniekiem un iesniegumus pašvaldībām zemes ierīcības projekta izstrādes nosacījumu izsniegšanai un uzsāks atsavināšanas procedūru.
4. Līdz 2022. gada 1. jūlijam saņems no izvēlētā komersanta zemes kadastrālajā uzmērīšanā zemes kadastrālās uzmērīšanas lietas materiālus par 22 valstij piekritīgām (līdz tam, būs atsavinātas 3 Augšdaugavas novada domei piekritīgās zemes vienības un izdots MK rīkojums par 11 zemes vienību piekritību valstij un to nostiprināšanu zemesgrāmatā uz valsts vārda Iekšlietu ministrijas personā) zemes vienībām un līdz 2022. gada 1. augustam īpašuma tiesības nostiprinās zemesgrāmatā.
5. Paralēli uzmērīšanai analizēs un apzinās papildus atsavināmo zemes vienību skaitu un apjomu.
6. Līdz 2022. gada 15. augustam nosūtīs paziņojumus atsavināmo zemes vienību īpašniekiem un iesniegumus pašvaldībām zemes ierīcības projekta izstrādes nosacījumu izsniegšanai un uzsāks atsavināšanas procedūru.
No priekšizpētē saņemtās informācijas secināms, ka valstij piekritīgās 47 zemes vienības (iekļautas no Augšdaugavas novada domes pārņemtās zemes vienības un zemes vienības, par kurām izdots MK rīkojums) un līdz šim jau atsavinātās zemes vienības veidos vismaz 99% no valsts robežas kopējās platības. Tās zemes vienības, kuru atsavināšanas nepieciešamību noskaidrot būs iespējams tikai pēc valstij piekritīgo zemes vienību uzmērīšanas, robežas labiekārtojuma būvdarbus būtiski neietekmēs, jo pārsvarā aizņems valsts robežas joslas 11-to un 12-to metru[footnoteRef:2] (atrodas 10 – 11 metri no valsts robežas). [2:  Ministru kabineta 14.08.2012. noteikumi Nr. 550 “Noteikumi par Latvijas Republikas valsts robežas joslu, pierobežas joslu un pierobežu, kā arī pierobežas, pierobežas joslas un valsts robežas joslas norādījuma zīmju un informatīvo norāžu paraugiem un to uzstādīšanas kārtību”] 

Lai minētās procedūras pēc iespējas mazāk ietekmētu projektēšanas un būvdarbu termiņus, būvprojektā izbūves kārtas prioritāri būtu sadalāmas atbilstoši īpašuma tiesību sakārtošanas grafikam.

4. Priekšlikumi tālākai rīcībai

Ņemot vērā minēto, Ministru kabineta protokollēmuma projekts paredz šādu turpmāku rīcību:
1. Pieņemt zināšanai iesniegto informatīvo ziņojumu.
2. Ekonomikas ministrijai (Būvniecības valsts kontroles birojam) līdz 2021. gada 26. oktobrim sagatavot atzinumu par iespēju un lietderību veikt 2017. gadā izstrādātā valsts ārējās robežas gar Latvijas Republiku un Baltkrievijas Republiku tehniskā būvprojekta precizēšanu vai sagatavot priekšlikumus par “Projektē un būvē” realizācijas priekšrocībām un trūkumiem atbilstoši 2021. gada 19. augusta grozījumiem Būvniecības likumā.
3. Uzdot valsts akciju sabiedrībai “Valsts nekustamie īpašumi” nodrošināt infrastruktūras izbūvi uz valsts sauszemes robežas gar Latvijas Republikas – Baltkrievijas Republikas un Latvijas Republikas – Krievijas Federācijas valsts robežu. 
4. Lai nodrošinātu šī protokollēmuma 3. punktā norādīto, kā arī projektu vadību un uzraudzību, uzdot valsts akciju sabiedrībai “Valsts nekustamie īpašumi” sagatavot un iesniegt Finanšu ministrijā aprēķinus par nepieciešamo finansējumu. 
5. Pieņemt zināšanai, ka šī protokollēmuma 4. punktā norādītā finansējuma finansēšanas avots ir budžeta resora “74. Gadskārtējā valsts budžeta izpildes procesā pārdalāmais finansējums” programmā 14.00.00 “Valsts robežas infrastruktūras izveide” plānotie līdzekļi.
6. Atcelt Ministru kabineta 2021. gada 10. augusta protokollēmuma (prot. Nr. 55 2.§) “Informatīvais ziņojums “Par aktuālo situāciju saistībā ar nelegālās imigrācijas draudiem uz Latvijas Republikas – Baltkrievijas Republikas robežas un infrastruktūras izbūvi uz valsts sauszemes robežas gar Latvijas Republikas – Baltkrievijas Republikas un Latvijas Republikas-Krievijas Federācijas valsts robežu”” 2.punktu daļā par  uzdevumu Iekšlietu ministrijai nodrošināt robežas infrastruktūras izbūvi, 3.punktu un 4.punktu daļā par būvprojekta izmaiņu veikšanu un autoruzraudzību.
7. Pieņemt zināšanai Iekšlietu ministrijas priekšlikumu par nepieciešamību 2021. gadā no valsts budžeta programmas 02.00.00 “Līdzekļi neparedzētiem gadījumiem” ar dzeloņstiepļu iegādi saistītajiem izdevumiem piešķirt finansējumu 1 294 704 euro apmērā. 


Iekšlietu ministre							Marija Golubeva

